TUT-kampusse bly gesluitArgieffoto van die Tshwane Universiteit van Tegnologie Die twee Soshanguve-kampusse van die Tshwane Universiteit van Tegnologie bly gesluit nadat onderhandelinge tussen lede van die universiteitbestuur, die Suid-Afrikaanse Polisiediens en studenteleiers nie afgehandel is nie. Willa de Ruyter, woordvoerder van die universiteit, het gesê daar was Maandagoggend weer betogings by die kampusse. “Die vergadering duur môre voort,” het sy gesê. “Aktiwiteite by albei Soshanguve-kampusse bly opgeskort.” De Ruyter het gesê die universiteit vra om verskoning vir die ongerief. “Die veiligheid van die TUT-gemeenskap is egter ons eerste prioriteit en ons moet dit kan waarborg voor aktiwiteit hervat,” het sy bygevoeg. Maroela Media het Vrydag berig aktiwiteite by die universiteit se Soshanguve-kampusse sou vandag hervat. Die besluit het gevolg na ŉ vergadering tussen die TUT-bestuur en studenteleiers om ŉ memorandum te bespreek wat aan die universiteit oorhandig is. Bedrywighede op die kampusse is opgeskort nadat geweld verlede week Dinsdag en Woensdag uitgebreek het onder die vaandel van die #FeesMustFall-veldtog. ŉ Groep studente bestaande uit lede van onder meer die Pan Africanist Student Movement of Azania (Pasma), die IVP se studentebeweging (Sadesmo) en die EFF se studentekommando, het Dinsdagoggend begin om aktiwiteite op die kampus te ontwrig. Lees alle vorige berigte oor studentebetogings op Maroela Media.